**Magnetogram ni avtoriziran!**

MAGNETOGRAM POSLANSKIH VPRAŠANJ IN ODGOVOROV PREDSEDNIKA VLADE REPUBLIKE SLOVENIJE JANEZA JANŠE NA 24. REDNI SEJI DRŽAVNEGA ZBORA

Ljubljana, 5. julij 2021

Predsednik vlade Janez Janša je na 24. redni seji Državnega zbora Republike Slovenije odgovarjal na ustna poslanska vprašanja Jerce Korče (LMŠ), Janija Prednika (SD) in Anje Bah Žibert (SDS).

**JERCA KORČE (LMŠ):** »Primerjave z drugimi državami bodo možne šele, ko bo drugi val epidemije mimo. Zagotavljam, da bo Slovenija tudi po drugem valu med zmagovalci in med boljšimi.« To ste oktobra lani izrekli vi. Marca letos ste dejali: »Statistike bodo nekaj veljale takrat, ko bo epidemija končana in takrat se bodo stvari lahko preverjale.« 15. junija ste razglasili konec epidemije. In kaj pravijo dejstva? Smo drugi v Evropski uniji po številu potrjenih primerov na milijon prebivalcev, smo šesti v Evropski uniji po številu umrlih na milijon prebivalcev. Pa poglejva še eno vašo napoved, ta je iz letošnjega januarja. »Če bodo dobave cepiv, ki so načrtovane, realizirane, lahko že do konca poletja dosežemo 70 odstotno precepljenost prebivalstva.« Dejstva, poletje je tukaj. 33 ljudi je polno precepljenih. Pocepljenosti z eno dozo, smo v Evropski uniji na dnu, na 22. mestu. Napoveduje se četrti val. Zavoženo upravljanje z epidemijo ima tragične posledice. Hude so tudi posledice na gospodarstvo. Mnogi so v psihični in socialni stiski. Vse je povezano. Bolje, kot bi upravljali z epidemijo, manj bi bilo ostalih posledic. Številni smo vas opozarjali na vašo zgrešeno komunikacijo. Poletno spanje, prepozno, napačno ali celo neukrepanje. Vi pa ste na našo skupno žalost, v vaši lastni aroganci, namesto vodenja države, vodili vojno, namesto komunikacije ste ljudem grozili in namesto resnega dela - kar še vedno počnete - otročje »tvitali«. Zavajali ste in gradili lik uspešnega voditelja. Zato vas danes tukaj sprašujem sledeče: ste sposobni prevzeti odgovornost in danes tukaj javno priznati, da vam je spodletelo pri upravljanju epidemije in s soočanjem s posledicami? Namreč, te posledice čutimo / znak za konec razprave/ vsi ljudje, vsi prebivalci te države, na številnih drugih področjih.

Hvala.

**PREDSEDNIK VLADE JANEZ JANŠA: H**vala lepa za vprašanje, kolikor je bilo pač vprašanja. Mislim, da je na dnevnem redu še eno vprašanje povezano s covidom, to je resna tema in o nekaterih stvareh se bo potrebno v prihodnosti odločiti in tudi resno razpravljati. Tudi na tej seji Državnega zbora imate veliko zakonov, ki pač obravnavajo bodisi ukrepe, ki jih še vedno potrebujemo za spopad z epidemijo bodisi ukrepe, ki blažijo posledice epidemije. Sedaj kaj se je dogajalo je vse zapisano, statistika je tukaj, jo lahko obračate tako ali drugače. Slovenija je marsikje med boljšimi marsikje ni med boljšimi sicer je pa nekje v povprečju, ko gre za ključne kazalce uspešnosti spopada z epidemijo ne bom rekel s pandemijo, pandemija je še vedno tukaj. Pri nas je stroka postavila določene kriterije kdaj se epidemija razglasi in kdaj se konec prekliče. Določeni ukrepi še vedno veljajo. Ne delamo še črte ne pod ukrepi ne pod številkami. Tisti, ki kaj širše spremljajo ve, da nas čaka vsaj še eden izziv. Tokrat imamo inštrumente, da tokrat imamo cepiva in je od nas odvisno ali bomo te inštrumente uporabili. Dokler teh inštrumentov nismo imeli pač jih nismo mogli uporabiti. Po precepljenosti smo na evropskem povprečju do konca poletja lahko pridemo na 70 % oziroma tako, če do konca poletja ne bomo prišli na 70 % bomo jeseni imeli vse zaprto v naprej povem. Tudi lani natančno mislim, da pred enim letom na julijski seji sem zelo jasno rekel, če jeseni ne bomo imeli aplikacije za opozarjanje pred okužbami, ki bo obvezna ali ki jo bomo vsaj vsi uporabljali, potem bomo imeli zapore v drugem valu, bili ste proti obvezni aplikaciji, da ne govorimo kaj je naredila informacijska pooblaščenka. Potem je bila dilema odpreti šole, ne odpreti šole. Bili smo proti maskam v šolah. Ampak ne bi se sedaj prepirali v tem delu saj bo čas. Tudi gospod Pavšič jaz nimam nobenega problema priti na vašo komisijo, sigurno imam več odgovorov kot imate vi vprašanj. Če boste pa naslednjič sklicali sejo takrat, kadar se mi spominjamo 30. obletnice dogodkov, kjer so naši ljudje umirali kot je bilo to na Kumu 2. julija pred 30 leti in je bila ta proslava mesec pa pol v naprej napovedana, potem ne glede na vse spoštovanje do parlamentarnih institucij bom jaz šel vedno na dogodek, kjer se spominjam svojih sobojevnikov, ki so takrat dali življenje za to državo, da vi lahko sklicujete takšne seje ne pa na tako sejo, ker to sejo lahko naredimo eden dan prej, dan kasneje, da se tudi poklicati in se zmeniti za termin, kar se dogaja v vseh normalnih parlamentih in smo se opravičili. Moj kabinet je poslal opravičilo, ki ste ga dobili seveda in je to možno dokazati.

Kar se tiče pa odgovora na vaše vprašanje. Poglejte, jaz tukaj priznavam, da vam kljub temu, da so se zelo trudili ni uspelo s tem, da ste poskušali naš boj za epidemijo narediti kolikor je možno težak to izkoristiti do konca zato, da bi vrgli vlado. Ni vam uspelo in to je dejstvo.

**JERCA KORČE (LMŠ):** Poglejte, predsednik vlade, ključ do rešitve je v zaupanju ljudi. In razlika med politikom, ki sprejema odgovornost in išče rešitve in med politikantom, ki se zateka v manipulacije je jasna vsakič, ko iz vaših ust slišimo besede. Ampak pustiva to, vrniva se k dejstvom.

Vsak državljan je zadolžen za 20 tisoč evrov. V času vaše vlade se je dolg povečal za več kot 8 milijard. V večji meri veste, da je šlo za vaše predvolilne bombončke in ne za našo prihodnost. Povečala se je stopnja tveganja revščine in tudi stopnja tveganja socialne izključenosti. Vsak četrti anketirani študent je med epidemijo razmišljal o samomoru. Skoraj 90 % jih je izpovedovalo občutke depresivnosti in tesnobe. Bolnišnične postelje za otroke in mladostnike v psihični stiski so bile zapolnjene. Za kar 72 % se je v primerjavi s povprečjem med letom 2015 in 2019 povečalo število klicev mladostnikov, ki razmišljajo ali grozijo s samomorom. Na otroški psihiatriji in pediatrični UKC Ljubljana se trend urgentnih napotitev od decembra lani močno povečuje. Marca je bilo urgentnih napotitev že dvakrat toliko kot v najbolj obremenjenih mesecih v preteklih letih. In tudi to so tragične posledice vaše nesposobnosti in to je na žalost tudi zapuščina vaše vlade prihodnjim generacijam. In to je za vas -kaj? – to kar ste rekli na koncu, uspeh – kaj? – dobro delo, uspešno vodenje države? Kaj izpričujejo ta dejstva?

**PREDSEDNIK VLADE JANEZ JANŠA:** Vse te težave in posledice, ki ste jih navajali so bile. Samo pokažite mi eno državo, ki se je soočila z pandemijo, kjer teh posledic ni bilo? Sedaj če že govorimo o odgovornosti pa govorimo o odgovornosti po tistem, ki je najbolj odgovoren. Jaz res ne vem… Če verjamete, da bi vi to bolje peljali, da bi bolje peljali Slovenijo skozi epidemijo, zakaj ste vrgli puško v koruzo? Saj vas nismo rušili. Mi smo sestavili vlado potem ko ste vi odstopili. Mi smo prevzeli mandat en dan po tem, ko ste razglasili epidemijo, 13. marca leta 2020. Vi ste nam dali to odgovornost. Ali pa bi šli v kaotičnem stanju na volitve? Potem bi bile šele posledice, ki ste jih naštevali. Ampak kljub temu, da, poglejte, da smo bili na epidemijo nepripravljeni, da smo imeli prazna skladišča zaščitne opreme, tudi mnoge druge države so to imeli, pač nismo bili edini, ni bilo države v Evropski uniji, ki bi bila na to pripravljena, iz Slovenije nismo vozili bolnikov v Nemčijo. Iz Nizozemske so pa jih, pa so imeli pred epidemijo najboljši zdravstveni sistem po statistikah. Kljub temu smo zmogli. Imeli smo veliko mrtvih. Ja. Veste kje je največ ljudi umrlo? V domovih za ostarele. V 15 letih enega niste zgradili. Enega niste zgradili. Za Metelkovo 6 ste dali več, za nevladne organizacije kot za vso dolgotrajno oskrbo v domove za ostarele v zadnjih letih. Če pa mislite, da je pač možno, da vlada odloči na današnji seji jutri imamo nove bolnišnice, domove za ostarele, prostora kolikor hočete, kritično medicinsko opremo in se to kar pojavi, potem pač živimo v nekem idealnem svetu. In dajmo nehati pretiravati. In res, pred nami je še ena grožnja. Možni četrti val. Vsaj sedaj stopimo skupaj pa naredimo vse, pa prepričajmo ljudi, da se cepijo. Ne pa sedaj čakati, kako bo čim manj precepljenih, kako bo čim več mrtvih, kako bo čim večji problem imela vlada, da jo boste potem lahko kritizirali. To delate od 13 marca leta 2020 naprej.

**JERCA KORČE (LMŠ):** … trenutku pred grozečim četrtim valom še kako potrebuje že pripravljene rešitve, pa jih ni na vidiku. Ampak, glejte, ko je za vse kriva opozicija, vam dodajam še nekaj dejstev. Ali smo mi krivi za to, da izvažate svoje travme v tujino, uničujete pravno državo, napadate neodvisne institucije, posameznike, sistematično spodkopavate kritične medije, kadrovanje, korupcijski madeži, nespoštovanje, nespoštovanje človekovih pravic …To je obrazložitev. In je jasno…da spreminjate naš družbeni model naše države. In ja, je tudi eno dejstvo, da v tej dvorani sedijo preštevilne kolegice in kolegi, poslanke in poslanci, ki temu dajejo legitimnost. In še kako pomembno je, da v tej dvorani razpravljamo o tem, zakaj so se nekateri odločili dajati legitimnost in podpirati, statirati, se razglašati za konstruktivno opozicijo, ob vseh dejanjih, ki jih ta Vlada počne, in ob vseh posledicah, ki zaradi tega nastajajo. In posledice niso danes, posledice bodo čutile prihodnje generacije, in to je zaskrbljujoče. In vi, spoštovani Janša, prosim, premaknite se že iz tistih let v neko prihodnost ali pa za začetek v sedanjost in se začnite obnašati odgovorno do te države.

**JANI PREDNIK (SD):** Spoštovani podpredsednik, spoštovani predsednik vlade en lep dober dan.

Midva bova pa za razliko od prej šla na vsebino, ki bi morala biti prioriteta tega Državnega zbora. Javnofinančno stanje in tudi višina javnega dolga se pod vašo vlado, ki jo vodite izjemno povečujeta. Proračunski primanjkljaj za preteklo leto je znašal preko 3,5 milijarde evrov,l vlada ki jo vodite, vaša vlada pa ugotavlja, da se bo letos povečal še za dodatnih 800 milijonov evrov. Dolg države je v zadnjih dveh letih poskočil iz 65 % na preko 80 % bruto domačega proizvoda. In seveda se lahko strinjamo, da je temeljni razlog za to virusna pandemija, ki je zahtevala neko obsežno državno intervencijo in s katero smo se načeloma strinjali tudi Socialni demokrati. Pa vendarle fiskalni svet nas vse, predvsem vas opozarja, da je državni proračun od januarja do meseca marca letos ustvaril skoraj pol milijarde evrov primanjkljaja in to brez, poudarjam brez covid ukrepov. Fiskalni svet torej ugotavlja, da vladno trošenje nikakor ni povezano le z odzivom na epidemijo in vlada, ki jo vodita torej na podlago te epidemije še dodatno ne povezano in žal trajno povečuje razliko med proračunskimi prihodki in proračunskimi odhodki. In ravno to poslabšano razmerje nas socialne demokrate zelo skrbi. Fiskalni svet na primer ugotavlja, da so se odhodki proračuna spet brez učinka covid ukrepov povečali za več kot 6 %, pri čemer je to seveda posledica višjih stroškov dela. Pri tem pa vaša vlada, predsednik, zmanjšuje tudi druge prihodke proračuna in drugih javnih blagajn. Recimo zaradi novega davka na motorna vozila bo na leto v proračunu 28 milijonov evrov manj naprej. Nepotrebno prisilno upokojevanje, ki ste ga uzakonili v enem izmed PKP-jev bo na primer polnilno tudi nekaj 10 milijonov nižje prihodke že tako ali tako opustošenja pokojninske blagajne. Poleg vsega tega pa vaša vlada načrtuje še uvedbo tako imenovane socialne kapice in davčno reformo, ki bosta imeli skupno, skoraj za pozor 350 milijonov negativnega učinka in to vsako leto. In uveljavitev vseh teh načrtov bi pomenila, da bo državni proračun čez leto, dve, tri pridelal milijardo do milijardo in pol primanjkljaja in to potrjuje tudi Fiskalni svet in poročilo Fiskalnega sveta, ki je bilo danes objavljeno in jaz prelagam, da si ga vsi poslanci tudi preberete in zato vas v prvem delu sprašujem gospod predsednik: S kakšnimi ukrepi načrtujete nadomestiti izpad prihodkov, ki ste ga povzročili? Ali nameravate na podlagi opozoril Fiskalnega sveta in tudi druge strokovne javnosti ustaviti načrte za nadaljnje zmanjševanje prihodkov proračuna? In kot tretje. Zakaj svoje Vlade, ki jo vodite, ne obravnavate z enako strogostjo kot ste jo namenili vsem preteklim Vladam, ko ste sedeli v opoziciji, ko ste zahtevali uveljavitev najstrožje oblike fiskalnega pravila in ste predhodni koaliciji, ki ste jo ob proračunskem presežku pred Ustavnim sodiščem obtoževali celo rušenja ustavnega reda. Hvala.

**PREDSEDNIK VLADE JANEZ JANŠA:** Hvala lepa. Poglejte, doslej so Vlade določene barve v Sloveniji imele vedno probleme z eno stranjo proračuna. Sijajno je šlo pri delitvi, ne vem, manj sijajno pa pri ustvarjanju. Zdaj, če hočemo imeti dobro javnofinančno sliko, potem moramo skrbeti za obe plati. So pa seveda tudi situacije, ki so izjemne in mi imamo tako v Ustavi kot v Zakonu o fiskalnem pravilu določeno kdaj take izjemne situacije nastanejo. To imamo določeno tudi v Evropski normativi in Slovenija trenutno 100 procentno znotraj ustavnih zakonskih in evropskih meril kar zadeva javni dolg, kar zadeva trošenje in kar zadeva trenutno javnofinančno sliko v državi. Povečali smo javni dolg, so bili iz 80. odstotkov letnega bruto domačega proizvoda, smo del Evroobmočja, povprečja Evroobmočij je 100 %, 98 in še nekaj, smo za 20 % boljši od evropske monetarne unije. V lanskem letu smo imeli za 20 % nižji padec kot so ga evropske institucije napovedale, za letos in za prihodnje leto imamo napovedano eno najvišjih rasti v evropski unijo. Tudi trenutno je ta rast, smo med prvimi v Evropi, imamo eno najnižjih brezposelnosti, nižja je kot v času vaše Vlade pred krizo in to je odgovor na vaše vprašanje od kje bo prišel denar za proračun. Več ljudi je zaposlenih, več davkov in več prispevkov se plačuje in manj se plačuje iz državne blagajne za socialne transfere, boljša bo gospodarska rast, več bomo ustvarili, več se bo nabralo tudi ob nižjih davčnih stopnjah. To je zelo preprosta računica in ta je jasna vsem. Lahko pa sicer malo izkrivljamo številke. Pokažite mi eno državo članico Evroobmočja, ki je od lanskega leta naprej, od epidemije, ni povečala svojega javnega dolga. In zdaj, naštejte mi pa tudi tiste države, ki so tako kot mi, izboljšale bonitetne ocene v tem času. Slovenija je v tem času izboljšala bonitetne ocene na mednarodnih finančnih trgih in zato se zadolžujemo po rekordno nizkih obrestnih merah. Izdali smo prvič v zgodovini 60 letno obveznico. Doslej je to uspelo samo parim najbolj stabilnim državam na svetu. Se pravi tisti, ki vam je denar posodil verjame v Slovenijo, da bo obstajala tudi čez 60 let, da se bo dalo denar vrniti, da bo dobil denar vrnjen in to po ničelni obrestni meri. Izdali smo tudi obveznico, za negativno obrestno mero, se pravi, so nam plačali takrat, ko smo se zadolžili. Prvič v zgodovini te države. In če hočete še zadnji podatek, za /nerazumljivo/, leta 2014 smo mi iz državnega proračuna dali za eno leto za obresti mislim da milijardo 100 milijonov evrov, naslednje leto bo ta obremenitev 600 milijonov za 400 milijonov nižja bo, zato ker so nižje obrestne mere, kjer imamo bistveno boljše bonitetne ocene, ker smo del Evroobmočja in kjer imamo zaupanje finančnih trgov. Govoriti o tem, koliko se je Slovenija zadolžila, ja, smo se zadolžili, ampak so se tudi drugi. Vprašanje je koliko smo se mi, koliko so se drugi. Za realno primerjavo in vprašanje za kakšno ceno. Vprašanje je za kakšno ceno in koliko cena tega zadolževanja pač vpliva na blaginjo. Leta 2014, ko smo imeli bistveno manj prihodkov v proračun smo dali več kot milijardo za obresti. Sedaj bomo dali 600 milijonov.

**JANI PREDNIK (SD):** Predsednik, jaz se zahvaljujem za odgovor. V enem delu se strinjam. Tudi sam sem seveda ločil med tistim denarjem, ki je šel za kovid ukrepe in s katerimi smo se strinjali tudi Socialni demokrati. Vendar v zadnjem obdobju ste namenili denar tudi določenim davčnim olajšavam in tiste olajšave bodo prinesle dodaten minus v proračunu in s tem se Socialni demokrati ne strinjamo. Omenil sem Fiskalni svet, ki je ugotovil, da ste, še enkrat bom ponovil, od januarja do marca letos ustvarili za skoraj pol milijarde minusa brez kovid ukrepov. To pomeni, ukrepi, ki so popolnoma nepotrebni za našo prihodnost in zaradi katerih bodo trpele naše javne finance in posledično tudi javni sistemi. Če imamo mi zdrave javne finance pomeni to tudi dobro delujoče javne sisteme in javne podsisteme. Trenutno imamo luknjo. In glede na načrte, ki jih imate, bo luknja v proračunu še večja. Potrošnja vsega tega ne bo pokrila. In me zanima, če imate v mislih kakšen zakon, ki bo nadomestil ta izpad prihodkov, ker navsezadnje ste se verjetno tudi sami v zadnjem letu naučili, da nas je rešilo javno zdravstvo. Znotraj te epidemije je javno zdravstvo bilo tisto, ki je dobro delovalo in ki je rešilo državo. Javno zdravstvo ima svoje pomanjkljivosti. Ampak v primerjavi s privatnim zdravstvom, ki ga zagovarja desna stran politike venomer je javno zdravstvo bilo tisto, ki je rešilo državo. In še enkrat ponavljam, razumem kaj ste mi razložili, vendar povejte mi kje bo tisti dodatni minus v proračunu nadomeščen, zato da bodo javni sistemi in javni podsistemi, od javnega zdravstva do javnega šolskega sistema in tako naprej, deloval tudi v prihodnosti. Ker luknja, ki je, nas pelje po poti bankrota. Hvala.

**PREDSEDNIK VLADE JANEZ JANŠA:** Poglejte, na pragu bankrota smo bili leta 2012 po vaši vladi. Takrat smo bili na pragu bankrota v času ekonomsko finančne krize. Sedaj smo daleč od tega, samo ne bi se… Sedaj tukaj se pogovarjamo o nekaterih temeljnih ekonomskih zakonitosti. Ja, bilo je nekaj sto milijonov manj prihodkov in to ne zato, ker smo dali ta denar za blaženje kovid krize, ampak zato, ker tega denarja ni bilo v proračunu, kjer pač določeni sektorji gospodarstva niso delovali. Ni bilo turistične sezone pozimi in ni bilo prihodkov od tega. Jasno, da je bilo manj denarja v proračunu iz teh naslovov. Ne samo zaradi tega, ker smo dajali subvencije pa nadomestila za čakanje na delo in tako naprej, ampak zato, ker pač je tudi manj gospodarstvo delovalo in ni bilo toliko prihodkov. Od kje sedaj to nadomeščamo, ne od kje bomo? Od kje že nadomeščamo? Trenutno dela v Sloveniji in plačuje davke in prispevke več ljudi kot pred krizo. Jaz mislim, tukaj finančni minister lahko potrdi, da nima praznih blagajn. Ni pa seveda, to imate prav, osebna potrošnja tukaj edini generator rasti, ker to se na neki točki ustavi. Glavni generator rasti je gospodarstvo, so investicije. V naslednjih letih bomo s pomočjo treh virov evropskih sredstev, ki so večji kot kadarkoli do slej, tudi redni viri iz rednega sedemletnega finančnega okvira, pa iz just transition, pa iz načrta za okrevanje, investirali več kot je kadarkoli doslej lahko Slovenija investirala v primerljivem času, kadarkoli. In iz tega bodo nastala nova delovna mesta, bolje plačana. Poglejte, ni tedna, da se v Sloveniji ne bi odprla neka investicija, več deset milijonska investicija, pač od Leka do Novartisa pa Palome in tako naprej niti ne moramo iti na vse otvoritve, kjer nastajajo na stotine novih delovnih mest in pač potreba po novih kvalificiranih delavcih je v tem trenutku večja kot je bila mogoče je bila večja samo še leta 2008. To bo generiralo sredstva.

**JANI PREDNIK (SD):** Hvala, predsednik, tudi za ta odgovor. Saj jaz verjamem, da imamo mi cilje iste, ampak morda so samo poti do teh ciljev nekoliko različni in to je tema, o kateri se bomo zelo hitro morali pogovoriti in zato jaz predlagam, da o tem glasuje Državni zbor in izglasuje ter opravimo razpravo na to temo. Hvala.

**ANJA BAH ŽIBERT (SDS):** Hvala lepa, predsedujoči. Spoštovani predsednik Vlade Janez Janša. Nekaj o tako imenovanem covid in pa temu, kar je pred nami. Ste sicer odgovorili že pri prvem vprašanju pa vendar. Naj mogoče spomnim, ker ljudje včasih radi pozabljamo. Še leto nazaj smo bili nekako vsi zazrti v znanost kdaj bomo prišli do ustreznih cepiv in vedeli smo, da je to nekako neka luč na koncu tunela. Danes imamo ne samo eno cepivo, na voljo imamo več različnih cepiv po zaslugi tudi dobrim organizacijam Vlade imamo danes možnost tudi, da ljudje zbiraj cepiva in se odločijo za katero cepivo se bodo odločili. Prav tako Vlada skupaj z institutom oziroma stroko vodi tudi zelo uspešno kampanjo Nalezimo se dobrih navad. Kot vemo so se nekako ustanovili in aktivirali mobilne enote, ki nekako pomagajmo pri cepljenju. Nenazadnje pač na ta način tudi ljudem, ki živijo nekoliko bolj odročno omogočajo, da pridejo do cepljenja in na neki način s tem tudi ni potrebno, da hodijo do cepilnih centrov. Skratka, kar nekaj aktivnosti je usmerjeno v to, da pridemo do precepljenosti, ki je nujna. Prej so bili sicer izrečeni nekateri podatki, ki pa niso najbolj točni prav je, da jih pač popravim. Kolegica Jerca je govorila o 30 odstotkih, 47 odstotkov je tistih, ki so prvič cepljeni in so polnoletni, 40 odstotkov tistih, ki so drugi pa vendar do precepljenosti nam še kar nekaj manjka in to je tisto ključno, kar lahko naredimo. Pač v vsaki družbi so dvomljivci pa vendar se mi zdi, da je zelo pomembno, da ob tem, ko vsi nekako radi poudarjamo pravice in iščemo pravice, da se ustavimo tudi pri odgovornosti, odgovornosti in solidarnosti do sebe in do drugih, kajti pred nami je tako rekoč že četrti val, zato me resnično predsednik zanima kaj je s tem četrtim valom ali dejansko prihaja v Slovenijo nekje jeseni, če ne bo prišli do precepljenosti? Kaj so storile o tem druge države, ki se z njem že soočajo? In predvsem kaj lahko naredi tukaj Slovenija oziroma Vlada, da se nekako izognemo hudih posledic, ki bi jih lahko ta četrti val prinesel glede na to, da gre za bistveno bolj močno oziroma različico, ki se bistveno hitreje širi, kužna je, kar za 60 odstotkov bolj kot obstoječa?

Hvala.

**PREDSEDNIK VLADE JANEZ JANŠA:** Hvala lepa za vprašanje. Pravzaprav bistveno, kar se tiče naše kratkoročne prihodnosti. Delta varianta korona virusa je v Evropi je 60 % bolj kužna se pravi se 60 % bolj širi od angleške različice, s katero smo se prej ukvarjali in to ima svoje posledice. Cepiva so v veliki meri ustrezno (nadaljevanje) cepljen, dvakrat, enkrat, odvisno od cepiva ali je prebolel in enkrat cepljen, je zaščiten v veliki meri. Ne toliko pred okužbo, pred posledicami, se pravi pred tem, da resno zboli ali umre in soočamo se z neko situacijo, ko zdravilo imamo oziroma ko ukrep, ki pomaga imamo, ga imamo dovolj. Slovenija ima v tem trenutku na razpolago dovolj cepiv obeh kategorij, tako vektorskih, kot v mRNA,k pa na nek način ne samo mi, ampak tudi večina naših kolegov ali pa sodržavljanov po drugih državah Evropske unije, ostajamo žrtve nekega prepričanja, da bo nekdo drug naredil to, se pravi saj se bodo drugi pocepili, pa bom jaz med tistimi 30 %, ki se mi ne bo treba, pa bo itak konec epidemije, zakaj bi se šel jaz, če bodo drugi. Res pa je tudi, da je svetovna, evropska in tudi naša stroka doslej govorila za zaustavitev pandemije je dovolj 60 % precepljenost oziroma 70 % precepljenost odraslega prebivalstva, kar je veljalo dosedanjih variantah, pri tej pa pač ne velja. In to ni zadnja, ki prihaja. V nekaterih indijskih zveznih državah je delta+, ki je še nekoliko bolj invazivna in to bo šlo v nedogled, če se pač ne bomo pocepili. In to je zdaj, te odločitve so zdaj pred nami.

To kar bom zdaj povedal ni odločitev vlade, ni predlog stroke še, da ne bo spet kakšnih napačnih podnapisov, pa objavljanja, kot je značilno za nekatere slovenske medije, to so ukrepi o katerih poteka na ravni evropskega vrha razprava o tem kaj storiti. Velik del zadnjega zasebno evropskega sveta je bil namenjen covidu in zdaj v nekaterih državah, kot so nas kolegi informirali pripravljajo naslednje ukrepe. V nekaterih državah obvezno cepljenje odraslega prebivalstva. Nekatere evropske države bodo sprejele podobno zakonodajo, kot zdaj velja za otroke. Tudi pri nas obveznemu cepljenju zoper nekatere bolezni bodo dodali tudi covid in smatrajo, da je to edina rešitev. V nekaterih državah razmišljajo o obveznem cepljenju določenih kategorij, zdravstvenih delavcev, pri nas nimamo 100 % precepljenosti zdravstvenih delavcev, bog pomagaj, tako je, potem za zaposlene v domovih za starejše, za učitelje, za zaposlene v kritični infrastrukturi in v preskrbi. V različnih državah različne kategorije, ponekod so zakoni o tem že v parlamentarni proceduri ali pa vladni proceduri. Zdaj, večina držav ukinja brezplačno testiranje, se pravi ni več brezplačnega testiranja, če se lahko cepiš, zakaj bi drugi, ki so se cepili plačevali zate, ki se nočeš cepiti, da se greš lahko brezplačno testirati. To je res vprašanje. / znak za konec razprave/ In seveda striktno upoštevanje PCT sistema pri udeležbi na dogodkih ne glede na raznorazne pomisleke. Torej verjetno bomo tudi mi razpravljali o nekaterih o teh vprašanjih in se bo treba odločiti.

**ANJA BAH ŽIBERT (SDS):** Hvala lepa. Saj mislim, da dopolnilnega vprašanja pravzaprav sploh ni potrebe, ker je bil predsednik vlade zelo jasen. Na državljankah in državljanih je, da storimo vse, da skupaj pridemo do precepljenosti. Bi pa ta trenutek mogoče izkoristila tudi za to, da bolj kot kakšna vprašanja povezana s covid, ki so namenjena obračunavanju in temu kako uspešni in neuspešni smo je danes bolj pomembno, da bi vsa politika stopila skupaj, tudi ta Državni zbor in bi pozvali državljanke in državljane, ki še to niso storili, da se vendarle cepijo, da pomagamo vsem tistim ranljivim, na ta način pomagamo sebi in drugim ter jim omogočimo, da se čim prej vrnemo v življenje, ki smo ga poznali prej. In še nekaj. Prej je bilo s strani prehodnice rečeno, da so stiske ljudi, kar se tiče duševnega zdravja, velike. Ta Vlada dela. In prvič po dolgem času imamo tudi v zakonu o nujnih ukrepih določbo, ki bo omogočila, da bomo imeli tudi 30 kliničnih psihologov več na specializaciji kot do zdaj in ti bodo še kako pripomogli k temu, da se stanje na tem področju izboljša, ki pa, spoštovani, ni posledica covida, ni od včeraj, je že kar vrsto let, in pomembno je, da tu naredimo korake naprej. In ta Vlada jih in zagotovo bomo skupaj premagali to in tudi covid. Zato, cepimo se! In še poziv, da Državni zbor stopi skupaj in v svojem imenu pozove vse k cepljenju. Hvala.

**PREDSEDNIK VLADE JANEZ JANŠA:** Hvala lepa. Meni osebno se zdi to zelo dobra ideja, če bi lahko vse poslanske skupine v Državnem zboru skupaj apelirale na ljudi, naj se cepijo, da ne bomo jeseni zaprti, in bi bil to velik prispevek k temu, da bo življenje jeseni bolj normalno, ali pa že poleti. V nekaterih državah, ki so zelo blizu nas – govoril sem z nekaterimi kolegi -, so napovedi, da bo val konec julija že tam. Mi imamo trenutno okoli 40 odkritih delta primerov v Sloveniji, vsakega se sledi. Zdaj je število okužb toliko padlo, da je možno realno slediti stikom, kar pomeni, da so tudi ukrepi za zajezitev lahko bolj učinkoviti. Ampak v roku enega meseca bodo vse nove okužbe delta okužbe, kar pomeni, da bo sigurno prišlo do naraščanja. In tu pomaga samo cepljenje. Zdaj se moramo odločiti, ali želimo spet biti jeseni brez odprtih vrtcev, šol in ob restrikcijah ali bomo pač ravnali odgovorno. Mislim, da je edina stvar, ki poleg nekega skupnega apela še lahko prepreči, da bomo tudi mi morali sprejemati neko zakonodajo, kjer bo pač cepljenje vsaj za določene kategorije obvezno, to, da se na nek način odgovori na te predsodke, ki zdaj krožijo. Veliko ljudi ima raznorazne ideje, kako to vse škoduje in tako naprej. Glejte, v svetu imamo na stotine milijonov cepljenih, so stranske posledice kot povsod, ampak so zanemarljive, ne umirajo kar vsi, pa nismo čipirani. Ve se, kakšen je rizik. Vendar je to na nek način treba razložiti ljudem. Tega se po moje tu izza teh naših govornic ne da. Mislim pa, da lahko nacionalni mediji tu naredijo bistveno več, kot so doslej. Se pravi, spremljam stvari po Evropi in v nekaterih državah ni dneva, da nacionalna televizija ne bi imela okrogle mize, kamor lahko ljudje kličejo, kjer strokovnjaki odgovarjajo na ta vprašanja, na težave in na predsodke, ki jih ljudje imajo, in se te stvari razčistijo. Pri nas je tega zelo malo. Morala bi biti to glavna stvar zdaj v vseh vsaj nacionalnih medijih, ki so del javnega sistema in javno plačani. Strokovnjakov je dovolj, znajo razložiti, treba je samo izpeljati neko odgovorno uredniško politiko in pristop. V tem trenutku je največ na medijih, da organizirajo razpravo, pošteno razpravo in se ljudem odgovori na te dileme in strahove, ker ta odstotek necepljenih, ki ga imamo, je dejansko previsok. Tu je treba prišteti še četrt milijona prebolevnikov, ki se še ne morejo cepiti.